Diari Oficial de la Generalitat Valenciana


Sumari del DOGV 2754, del 23-05-1996 (1996/838294)

ORDRE de 7 de maig de 1996, per la qual s'aprova el Pla d'Obres d'Interés General per a la Modernització del Regadiu de les Comunitats de Regants de Sagunt i Canet d'En Berenguer.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   2754

Data del DOGV
:   23-05-1996

Secció del DOGV
:   ALTRES DISPOSICIONS

Número del document
:   1996/838294


Data del document
:   07-05-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Correcció d'errades

ORDRE de 7 de maig de 1996, per la qual s'aprova el Pla d'Obres d'Interés General per a la Modernització del Regadiu de les Comunitats de Regants de Sagunt i Canet d'En Berenguer.   
La Conselleria d'Agricultura i Medi Ambient té, entre els objectius prioritaris, la modernització del regadiu valencià. Això comporta la realització d'obres que milloren la gestió dels recursos hídrics, de manera que les infraestructures s'adeqüen als moderns sistemes de reg, a la reutilització amb totes les garanties de les aigües residuals, a l'estalvi de l'aigua tant superficial com subterrània i a l'aprofitament en comú de les instal·lacions.  
Aquests objectius coincideixen amb els de les comunitats de regants de Sagunt i Canet d'En Berenguer, les quals han demostrat, en reiterades ocasions, el seu interés en la modernització i la millora del seu regadiu.  
El pla d'obres redactat preveu actuacions en l'àmbit territorial de les dues comunitats esmentades, i les actuacions previstes són les necessàries per a la reutilització i la regulació de les aigües residuals, la implantació del reg localitzat i la gestió integral de totes les fonts d'aigua. Amb aquestes actuacions, es pretén obtenir beneficis de caràcter social, agronòmic i econòmic, com ara el foment del reg en comú, l'estalvi d'aigua i la substitució d'aigües provinents d'aqüífers sobreexplotats per aigües depurades.  
Per això, a proposta de la Direcció General de Política d'Estructures, Regadius i Desenvolupament Rural, i fent ús de les atribucions que tinc conferides,  
ORDENE  
Article 1  
Aprovar el Pla d'Obres d'Interés General per a la Millora i Modernització del Regadiu de les Comunitats de Regants de Sagunt i Canet d'En Berenguer.  
Article 2   
D'acord amb l'article 62 de la Llei de Reforma i Desenvolupament Agrari i els decrets 151/1990, de 17 de setembre, 169/1991, de 30 de setembre, 13/1995, de 10 de gener, i 39/1995, de 7 de març, del Consell de la Generalitat Valenciana, les obres d'instal·lacions elevadores, els filtres, les conduccions principals d'enllaç i distribució, i la informatització i l'automatització necessàries per a facilitar la gestió de les entitats de reg, queden classificades com d'interés general en el grup a) de l'article 61 de l'esmentada Llei de Reforma i Desenvolupament Agrari, sempre que afecten la totalitat de la superfície de reg de l'entitat.  
DISPOSICIONS FINALS  
Primera  
La Direcció General de Política d'Estructures, Regadius i Desenvolupament Rural dictarà les normes complementàries per a la millor aplicació del que es disposa en aquesta ordre.  
Segona  
Aquesta ordre entra en vigor l'endemà de la publicació en el Diari Oficial de la Generalitat Valenciana.  
València, 7 de maig de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ